ནོར་ཝེ་རྒྱལ་ཁབ་ཀྱི་རྩ་ཁྲིམས་ཉིན་མོའི་མིང་གཞན་ལ་ཟླ༥པའི་ཚེས༡༧གྱི་དུས་སྟོན་ཞེས་ཀྱང་ཟེར།ཉིན་འདི་ནི་ནོར་ཝེ་ཡི་རྒྱལ་སྟོན་དུས་ཆེན་དང་དུས་གཅིག་ཏུ་འཁེལ་བས་གཞུང་ཕྱོགས་ནས་བཀོད་སྒྲིག་བྱས་པའི་ལོ་གཅིག་དུས་གཅིག་གི་ངལ་གསོའི་དུས་ཚོད་ཀྱང་ཡིན།ཤིན་ཏུ་འཁྲུག་ཆ་དོད་པའི་སྟོན་མོ་དེའི་ཐོག་སྐྱེ་བོ་རྒན་དར་གཞོན་གསུམ་གྱིས་ལུས་ལ་འཕྱོར་གོས་སྤྲས་ནས་ཁྲོམ་གཞུང་དུ་འདུ་འགོད་ལ་རོལ་བ་དང་ཚོན་མདོག་དང་རྣམ་པ་མི་གཅིག་པའི་མི་རིགས་ཀྱི་སྲོལ་རྒྱུན་ཕྱུ་པ་དང་སྟོད་ལྭ་སོགས་ཀྱི་ཐོག་ཏུ་མཛེས་པའི་རིས་དབྱིབས་སྣ་ཚོགས་ཀྱིས་ཕྲ་འདེབས་པ།ཁྲོམ་སྐོར་བའི་རུ་སྣེ་སློབ་གྲྭ་ཆུང་འབྲིང་གི་སློབ་མས་གྲུབ་པའི་རོལ་མོའི་རུ་ཁག་གིས་འདྲེན་པ་དང་དེའི་རྗེས་སུ་ས་དེ་གའི་མང་ཚོགས་རྗེས་སྙེགས་ནས་གོང་མ་ཚང་གི་ཕྱོགས་སུ་གོམ་བགྲོད་བྱེད།ཞོགས་པའི་ཆུ་ཚོད་བཅུ་པ་ནས་ཁྲོམ་སྐོར་གྱི་བྱེད་སྒོ་འགོ་འཛུགས་པ་དང་མི་དམངས་ཀྱི་འབོར་གྲངས་ཇེ་ཆེར་འགྲོ་བ་དང་བསྟུན་ལག་ཏུ་རྒྱལ་དར་བཟུང་སྟེ་ཕྲུ་གུ་དང་བྱིས་པའི་རྩེད་འཇོ་དང་དགོད་སྒྲའི་ཁྲོད་གོང་མ་ཚང་ལ་དུས་ཆེན་གྱི་འཚམ་འདྲིའི་ཤིས་ཚིག་བརྗོད་པ་དང་གོང་མ་ནས་ཚོས་གཞི་ནག་པོ་ལས་གྲུབ་པའི་དུས་ཆེན་གྱི་ཕྱུ་པ་དང་ཞྭ་མོའི་གཟབ་གོས་མནབས་ནས་གཟིགས་སྟེགས་དཀྱིལ་དུ་བཞུགས་པ་དང་གཡས་ངོས་སུ་གཟབ་གོས་དམར་པོ་བཀླུབས་པའི་བཙུན་མོ་དང་སྲས་དང་སྲས་མོ་འཁོར་བཅས་བཞུགས་ནས་དུས་ཆེན་ལ་མཉམ་རོལ་བྱེད་པ་རེད།